**Monero (XMR)** on vuonna 2014 luotu, avoimeen lähdekoodiin perustuva kryptovaluutta, joka pohjautuu CryptoNote-nimiseen protokollaan. Moneron perustaja tunnetaan Bitcoinin tavoin vain peitenimellä. Riccardo Spagni (Twitter-alias 'fluffypony') on ollut julkisuudessa pitkään Monero-projektin kasvot, mutta hän ei ole sen perustaja. Spagni on astunut syrjään tästä roolista vuoden 2019 lopussa. 

Monero perustuu muiden kryptovaluuttojen tapaan lohkoketjuteknologiaan, eli hajautettuun tietokantaan. Transaktioissa käytettävät rahayksiköt louhitaan hyödyntämällä prosessorikapasiteettia monimutkaisten matemaattisten ongelmien ratkaisemiseen. Huhtikuussa 2018 suoritettu lohkoketjun jakaminen (engl. *hard fork*) vaikeutti ASIC-laitteiden kehittämistä moneron louhintaan.

Monero-ohjelmisto toimii Windows-, macOS-, Linux-, Android-, FreeBSD- ja DragonFly BSD -käyttöjärjestelmissä. Projektin tavoite on käyttäjän vahvan yksityisyyden suojan säilyttämisessä.  Moneroa on huomioitu mediassa merkittävänä uutena kryptovaluuttana.

Tekniikka ja yksityisyyden suoja
--------------------------------

Käytännön havainnot osoittavat, että moni Bitcoinin kaltaisen kryptovaluutan käyttäjä yliarvioi näiden mahdollistaman yksityisyyden. Bitcoin ei ole täysin anonyymi kryptovaluutta, koska kaikki Bitcoin-verkossa koskaan käytetyt transaktiot ovat julkisesti näkyvissä teknologian keskiössä olevassa hajautetussa tietokannassa, lohkoketjussa. Bitcoin-lohkoketju on loki, jonka tutkiminen mahdollistaa käyttäjien tilihistorian tutkimisen. 

Monero, kuten myös Bitcoin, käyttää osoitteita, joiden välillä transaktioita lähetetään mutta toisin kuin Bitcoin se estää osoitteita näkymästä lohkoketjussa stealth-osoitteiden avulla. Moneron hajautusalgoritmi, *RandomX**,* on eri kuin Bitcoinissa (*SHA256*-D). Toisin kuin Bitcoiniin perustuvissa kryptovaluutoissa, osoitteiden välillä lähetettävät arvot peitetään. Monero käyttää rengasallekirjoituksia (*ring signatures*) maksun lähettäjän anonymisointiin, koska ne tunnistavat salausteknisesti oikein allekirjoitettuja transaktioita, kuitenkin ilman että käy ilmi, kenen allekirjoittamat transaktiot ovat.

Käyttö rikollisuudessa ja haittaohjelmissa
------------------------------------------

Vuoden 2017 aikana, IT-lehdistö uutisoi laajasti *Coinhive*-yrityksen järjestelmästä, joka mahdollistaa Moneron louhimista selaimessa, JavaScriptin kautta, mainosten rahallisena korvaajana. Tekniikka kuitenkin myös toimii ilman käyttäjien suostumusta. Coinhiven louhimistekniikka lisättiin tietomurtojen kautta moniin sivustoihin ilman lupaa.

Markkoinoille on loppuvuodesta 2017 ilmestynyt myös muita Coinhiven menettelytapoja hyödyntäviä palveluja. Esimerkiksi The Pirate Bay ja suomalainen vastamedia MV-lehti ovat kokeilleet JavaScript-pohjaista louhintaa, käyttäjien päätelaitteiden kasvavan virrankulutuksen kustannuksella.

Selaimissa suoritettavaa louhintaa voidaan pitää taloudellisesti kannattavana, koska Moneron louhinta toimii tehokkasti yleisillä mikroprosessoreilla, eikä Bitcoinin tavoin pelkästään näytönohjainten kaltaisilla erikoistuneilla laitteilla. *lähde?*

Selaimessa suoritettava luvaton louhinta ei ole ensimmäinen vastaava tapa hyödyntää Moneroa. Jo 2016, iso osa merkittävän valmistajan verkkotallennuslaitteista louhivat Moneroa haittaohjelman kautta.

Vuonna 2017 lehdistön tietoon tuli myös tapaus, missä WannaCry -kiristysohjelman tekijät siirsivät lunnaitaan Bitcoinista Moneroon.

Lähteet
-------

1. ↑  Monero: About Monero *getmonero.org, The Monero Project*. Viitattu 29.1.2018.
2. ↑  Drugs, Code and ICOs: Monero's Long Road to Blockchain Respect - CoinDesk *CoinDesk*.  4.2.2017. Viitattu 29.1.2018. (englanniksi)
3. ↑   *www.kauppalehti.fi*. Viitattu 29.1.2018.
4. ↑  Tienaatko kryptovaluutoilla? Näin pidät verokarhun tyytyväisenä *Yle Uutiset*. Viitattu 29.1.2018.
5. ↑  Your Sloppy Bitcoin Drug Deals Will Haunt You for Years *WIRED*. Viitattu 29.1.2018. (englanniksi)
6. ↑  Henni Jääskeläinen: Rikolliset ovat hylkäämässä bitcoinin – uusi suosikki nelinkertaisti arvonsa nopeasti *Talouselämä*. Viitattu 29.1.2018.
7. ↑  Monero *Cointelegraph*. Viitattu 29.1.2018. (englanniksi)
8. ↑  Aaron van Wirdum: How Bitcoin Users Reclaim Their Privacy Through Its Anonymous Sibling, Monero — Bitcoin Magazine *Bitcoin Magazine*. Viitattu 29.1.2018.
9. ↑  Stealth web crypto-cash miner Coinhive back to the drawing board as blockers move in *theregister.co.uk*. Viitattu 29.1.2018. (englanniksi)
10. ↑  Someone Made an Ad Blocker But for Cryptocurrency Mining *Motherboard*.  19.9.2017. Viitattu 29.1.2018. (englanniksi)
11. ↑  A surge of sites and apps are exhausting your CPU to mine cryptocurrency *Ars Technica*. Viitattu 29.1.2018. (englanniksi)
12. ↑  "500 euroa päivässä" – yhä useampi yrittää louhia rahaa toisten koneilla, vastaisku tuli *Tivi*. Viitattu 29.1.2018. (englanniksi)
13. ↑  Uusi Crypto-Loot-palvelu lupaa louhia kryptovaluuttaa käyttäjän siitä tietämättä – näin suojaudut *Mikrobitti*. Viitattu 29.1.2018.
14. ↑  Tivi: MV-lehti keksi nokkelan rahoituslähteen - hyödyntää salaa lukijoiden tietokoneita *T&T*. Viitattu 29.1.2018. (englanniksi)
15. ↑  Onko sinulla tällainen tallennuslaite? 70 % haittaohjelman tartuttamia *Ilta-Sanomat*.  13.9.2016. Viitattu 29.1.2018.
16. ↑  Bitcoin Exchange ShapeShift Helps Police As WannaCry Attacker Converts To Monero *Cointelegraph*. Viitattu 29.1.2018. (englanniksi)

Aiheesta muualla
----------------

* Opas: mikä on Monero?
* Youtube-video: Monero on privaattikryptojen kuningas